30.5.2023
SK
Úradný vestník Európskej únie
C 188/11
8. sa domnieva, že základné zásady by mali zostať spoločným základom pre zblíženie Východného partnerstva, t. j. spoločným záväzkom k slobode, demokracii, právnemu štátu a ľudským právam, a zároveň pokračovať v práci na spoločných cieľoch, ako je podpora rodovej rovnosti, ochrana práv menšín a jazykových práv, boj proti zmene klímy, pokrok v zelenej a digitálnej transformácii, podpora silnej a nezávislej občianskej spoločnosti, zvyšovanie odolnosti a prosperity a prehlbovanie hospodárskych vzťahov; zdôrazňuje, že pokračujúca podpora bieloruskej demokratickej opozície na všetkých úrovniach riadenia, ako aj podpora občianskej spoločnosti sú zásadné pre presadzovanie demokratických hodnôt v krajine;
9. poukazuje na významnú úlohu, ktorú môžu zohrávať regionálne a miestne samosprávy pri ochrane „týchto základných prvkov“ v regiónoch a miestnych spoločenstvách a pri dosahovaní spoločných cieľov, pričom zároveň zaručujú zásadu subsidiarity EÚ priblížením miestnych občanov k Európskej únii a jej hodnotám;
10. zdôrazňuje však, že na udržanie úspechu partnerstva je potrebné nanovo vymedziť politické ciele Východného partnerstva a jeho multilaterálnu štruktúru;
11. uznáva, že po viac ako desaťročí spolupráce v rámci Východného partnerstva sa priority jednotlivých krajín Východného partnerstva v súčasnosti líšia z dôvodu ich rozdielnych potrieb rozvoja, vnútroštátnych priorít a integračných ambícií, ale aj z dôvodu politiky agresie, destabilizačnej taktiky a dezinformácií Ruska.
VR preto so záujmom očakáva návrh Európskej komisie posúdiť budúcnosť Východného partnerstva;
12. uznáva, že Východné partnerstvo zostáva relevantným rámcom, ktorý ešte plne nevyužil svoj regionálny potenciál a môže si naďalej uchovať svoj zmysel pre všetkých partnerov, ak sa zreformuje v záujme vymedziť ciele pre jednotlivé krajiny vo vzťahu k EÚ.
Flexibilné formáty a nástroje uvedeného rámca by mali dopĺňať potreby nových kandidátskych krajín EÚ, ako aj ostatných partnerov, pričom sa zachovajú spoločné hodnoty a pravidlá, vzájomné záujmy a záväzky;
13. poukazuje na to, že Východné partnerstvo by malo byť viac orientované na výsledky, a to prispôsobením svojich nástrojov a operačných formátov tak, aby zodpovedali potrebám partnerov vrátane pomoci najpokročilejším partnerom na ich ceste k členstvu v EÚ;
14. vyzýva Európsku komisiu aj partnerské vlády, aby zapojili regionálne a miestne samosprávy do stanovovania priorít spolupráce s územným vplyvom (napr. v oblasti energetickej účinnosti, životného prostredia a adaptácie na zmenu klímy, dopravnej prepojenosti, decentralizácie a reformy verejnej správy, podpory občianskej spoločnosti) a aby ich zapojili do príslušných platforiem a panelov Východného partnerstva, ktoré by sa mali rozšíriť o zástupcov CORLEAP;
15. konštatuje pozitívny vplyv spolupráce Východného partnerstva na životy bežných občanov, ale zdôrazňuje skutočnosť, že na základe dosiahnutých výsledkov treba väčšmi zviditeľniť partnerstvo a príspevok EÚ; to by sa mohlo dosiahnuť aj systematickou spoluprácou s miestnymi a regionálnymi samosprávami a ich združeniami v teréne;
16. konštatuje, že na dosiahnutie cieľov Východného partnerstva je potrebné ďalej podporovať miestnu samosprávu, ktorá je základným pilierom a základným kameňom demokracie, a víta prácu Kongresu Rady Európy v tejto oblasti;
III.
POLITICKÉ ODPORÚČANIA
17.
podporuje prijatie individuálneho prístupu k cieľom Východného partnerstva, ktorý by odrážal rozmanité potreby kandidátskych krajín EÚ, potenciálnych kandidátov a iných partnerov, keďže univerzálny prístup už nie je odôvodnený; konkrétne potreby pre jednotlivé krajiny by mali byť navrhnuté tak, aby zohľadňovali aj osobitné záujmy regionálnych a miestnych spoločenstiev;
18. odporúča pružnejší geografický rozsah Východného partnerstva, čím by sa umožnila užšia spolupráca s krajinami, ako sú niektoré krajiny v Strednej Ázii, ako aj určili oblasti spolupráce s krajinami západného Balkánu;